
[bookmark: _Hlk184812713]На основу чл. 7.  и  8. ст.  10. и 11. Закона о Заштитнику грађана ("Сл. гласник РС", бр. 105/2021), заштитник грађана, мр Зоран Пашалић, доноси
О Д Л У К У
О РАСПИСИВАЊУ ЈАВНОГ КОНКУРСА
ЗА ПРИЈАВЉИВАЊЕ ЗА КАНДИДАТА ЗА ЗАМЕНИКА ЗАШТИТНИКА ГРАЂАНА КОЈИ ПОМАЖЕ ЗАШТИТНИКУ ГРАЂАНА У ОБАВЉАЊУ ПОСЛОВА У ОБЛАСТИ ЗАШТИТЕ ПРАВА ЛИЦА ЛИШЕНИХ СЛОБОДЕ
[bookmark: _GoBack]1. Овом одлуком расписује се Јавни конкурс за пријављивање за кандидатa за заменика Заштитника грађана који помаже заштитнику грађана у обављању послова у области заштите права лица лишених слободе  (у даљем тексту: заменик Заштитника грађана).
2. Заменика Заштитника грађана поставља Заштитник грађана.
3. Функција заменика Заштитника грађана траје до ступања на дужност новог заменика Заштитника грађана.
4. За заменика Заштитника грађана може бити изабран држављанин Републике Србије који испуњава услове из члана 7. Закона о Заштитнику грађана, и то:
1) да има стечено високо образовање на основним академским студијама у обиму од најмање 240 ЕСПБ бодова или високо образовање стечено на основним студијама у трајању од најмање четири године;
2) да има најмање десет година искуства на пословима који су од значаја за обављање послова из надлежности Заштитника грађана;
3) да поседује високе моралне и стручне квалитете;
4) да има запажено искуство у заштити права грађана.
5. Са функцијом заменика Заштитника грађана неспојиво је обављање друге јавне функције, као и обављање делатности или посла који су неспојиви са функцијом заменика Заштитника грађана.
Заменик Заштитника грађана не може учествовати у политичким, професионалним или другим активностима које нису у складу са независношћу и непристрасношћу функције Заштитника грађана.
Заменик Заштитника грађана не може бити члан политичких странака.
Заменик Заштитник грађана има положај јавног функционера у смислу закона којим се уређује спречавање сукоба интереса у вршењу јавних функција и на њега се у целини примењују одредбе тог закона.
Даном постављења заменику Заштитника грађана престају све јавне, професионалне и друге функције, односно делатности или послови које је до тада обављао, ако су супротни одредбама Закона о Заштитнику грађана, као и чланство у политичкој странци.
6. Пријава по Јавном конкурсу подноси се Заштитнику грађана, на обрасцу који је саставни део ове одлуке, а који се може преузети на веб-презентацији Заштитника грађана www.ombudsman.rs.
Потписана пријава, са документацијом која се прилаже уз пријаву, подноси се непосредно или поштом препоручено, на адресу: Заштитник грађана, Београд, Делиградска 16, са назнаком "За Јавни конкурс за пријављивање за кандидата за заменика Заштитника грађана који помаже заштитнику грађана у обављању послова у области заштите права лица лишених слободе ".
7. Уз пријаву, подносилац пријаве прилаже следећу документацију:
1) биографију;
2) уверење о држављанству, не старије од шест месеци (оригинал или оверена фотокопија);
3) извод из матичне књиге рођених, не старији од шест месеци (оригинал или оверена фотокопија);
4) диплому или уверење о стеченом високом образовању (оверена фотокопија);
5) исправe којима доказује искуство на пословима који су од значаја за обављање послова из надлежности Заштитника грађана, као и искуство у заштити права грађана у области заштите права лица лишених слободе  (решења, потврде и други акти из којих се види на којим пословима и са којом стручном спремом је стечено искуство);
6) исправу о очитаној личној карти са микроконтролером (чипом), односно фотокопију личне карте без микроконтролера;
Фотокопије докумената који се прилажу уз пријаву оверавају се код јавног бележника, осим на подручјима градова и општина за која нису именовани јавни бележници, у којима фотокопију може оверити основни суд, судска јединица, пријемна канцеларија основног суда или општинска управа).
8. Рок за пријављивање на Јавни конкурс је 30 дана од дана објављивања ове одлуке у "Службеном гласнику Републике Србије", на веб-презентацији Заштитника грађана и у дневном листу „Политика“.
9. Заштитник грађана утврђује и на веб-презентацији Заштитника грађана објављује списак пријављених лица која испуњавају услове за постављење на функцију заменика Заштитника грађана. Заштитник грађана лицима са списка доставља позив за разговор на којем се кандидатима омогућује да изнесу своје ставове о улози и начину остваривања функције заменика Заштитника грађана.
10. Након обављеног разговора са кандидатима за заменика Заштитника грађана, Заштитник грађана доноси Одлуку о постављењу заменика Заштитника грађана.
11. Ова одлука се објављује у "Службеном гласнику Републике Србије", на веб-презентацији Заштитника грађана и у дневном листу „Политика“.

	
ЗАШТИТНИК ГРАЂАНА

	

	мр Зоран Пашалић

